Амҷԥҳа иапониатәи ашәаҳәаҩ "Шьышь нани" ахьынаигӡаз азы: ҳкультуразы хҭыс бзиоуп
15:00 05.08.2022 (ирҿыцуп: 10:02 06.08.2022)
Германиа иҟоу Аԥсны ахаҭаранк, амузыкаԥҵаҩы Хьыбла Амҷԥҳа еиҭалҳәеит Иапониатәи аоператә шәаҳәаҩы Масаши Тсуӡи Баграт Шьынқәба иажәеинраалала иаԥҵоу ашәа "Шьышь нани" итәылаҟны ишынаигӡаз атәы.
Масаши Тсуӡи – иҿоу оператә шәаҳәаҩуп. Аиҳарак аконцертқәа мҩаԥигоит Германиеи Иапониеи. Шықәсқәак раԥхьа аԥсуаа рыхьӡырҳәага, аоператә шәаҳәаҩы Хьыбла Гьерзмааԥҳа Иапониа иҭлыжьыз адиск иԥыхьашәеит Масаши, ашәа "Шьышь нани" дыхнахит.
""Ари, ҳәарада, хҭыс бзиоуп ҳкультуратә ԥсҭазаараҿы. Масаши Тсуӡи оператә шәаҳәаҩуп, дтеноруп, заԥхьаҟа даара акариера бзиа ззыԥшу аӡә иоуп ҳәа сыԥхьаӡоит. Иара исзеиҭеиҳәеит Англиа иҟоу ҳапрофессор, кавказҭҵааҩы Џьорџь Хьиуитт аинтернет аҟны дыԥшааны ашәҟәы шиҩыз "иҟалома абри ашәа атекст аҵаразы Германиа аӡә дысзышәыԥшаар" ҳәа. Иара инапаҟны иман Хьыбла Гьерзмааԥҳа Иапониа акыр шықәса раԥхьа иҭлыжьхьаз адиск. Убра иаҳаит ашәа "Шьышь нани". Игәаԥхеит даараӡа, иконцерт иалеиҵар иҭаххеит. Иара даара аџьабаа зхы иазырбо, имаашьо уаҩуп. Ашәа анигәаԥха ашьҭахь, аҭоурых дашьҭалеит. Ишаадыруа еиԥш, Баграт Шьынқәба ироман "Ацынҵәарах" ирацәаны абызшәақәа рахь еиҭагоуп, 42 бызшәа рыбжьара иҟоуп аиапон бызшәалагьы аиҭага. Даԥхьеит ашәҟәы, даара иҵаулангьы дазхәыцит, илсит амҳаџьырра аҭоурых. Изласзеиҭеиҳәаз ала иаҳагьы бзиа ибеит ари ашәа. Ажәакала, Берлин ҳаибаԥшааит Џьорџь Хьиуитт ибзоурала, ҳаидтәаланы иаҳҵеит атекст аԥсышәала. Иара ицқьаны, иахьынӡауа аоригинал иазааигәаны иҳәар иҭахын. Аиапон бызшәа злеиҳәо ала, уиаҟарагьы ицәыцәгьаӡамызт ицқьаны аԥсышәала ажәақәа рҳәара", - азгәалҭеит Амҷԥҳа.
Лара еиҭалҳәеит Масаши Тсуӡи Иапониа иқәгылараан аԥсуа ашәа шынаигӡаз, ааԥхьара шилҭаз Аԥсныҟа.
Аицәажәара инеиҵыхны ишәаҳар шәылшоит аудиофаил аҟны хыхь.